দিল্লি থেকে এসেছে ফরমান। আর সেই ফরমান মানতে গিয়েই অনেক বিজেপি কর্মীর মুখে হাসি, বুকে ভয়।
কী  ফরমান? না, ঢাক-ঢোল পিটিয়ে এবার বিজেপি কর্মীদের জানাতে হবে তাদের রাজনৈতিক পরিচয়। "আমার পরিবার, বিজেপি পরিবার" লেখা স্টিকার বাড়ির দরজায় সাঁটাতে হবে। পাশাপাশি জেলা সভাপতিদের গাড়িতেও লাগাতে হবে এমন স্টিকার। এখানেই শেষ নয়। বাড়ির ছাদেও লাগাতে হবে দলীয় পতাকা। 

এই বিষয়ে অন্যান্য খবর

শঙ্কু একা নন, তৃণমূল ছেড়ে বিজেপিতে তারকা অভিনেতা, গেরুয়া শিবিরে খুশির হাওয়া


এই ফরমান খোদ বিজেপির জাতীয় সভাপতি অমিত শাহের। লোকসভা নির্বাচনের আগে এই ফরমান রাজ্য ও জেলা নেতৃত্ব মানলেও বিজেপি-র সাধারণ সমর্থকরা কতটা মানতে পারবেন, তা নিয়েই তৈরি হয়েছে সংশয়। কারণ, এখনও রাজ্যের বহু গ্রামে তৃণমূলের প্রভাব রয়েছে। এমনকী, অনেক জায়গায় বিজেপি-র বুথ কর্মীকেও খুঁজে পাওয়া যায় না। সে ক্ষেত্রে কর্মীরা কতটা মনোবল চাঙ্গা করে এই ফরমান মানতে পারবেন, তা নিয়ে প্রশ্ন থাকছেই। 
বিজেপি-র পশ্চিম বর্ধমান জেলা সভাপতি লক্ষ্মন ঘোড়ুই আজ এই ফরমান সম্পর্কে তিনি বলেন "এটি একটি প্রচার। কারণ, মাধ্যমিক পরিক্ষা চলছে। সে কারণেই কোনও মাইক বাজানো যাবে না। মিটিং মিছিলে রয়েছে নিষেধাজ্ঞা। তাই এই ধরনের প্রচার।’’ কিন্তু এই ধরনের প্রচারের জেরে যদি কোনও বিজেপি কর্মীদের বাড়িতে হামলা চলে, তখন কী হবে? এই প্রশ্ন বার বারই তিনি এড়িয়ে গিয়েছেন বিজেপি-র জেলা নেতৃত্ব। 
আসানসোল লোকসভা কেন্দ্রের কনভেনার প্রশান্ত চক্রবর্তীর দাবি, ইতিমধ্যেই কর্মীরা তাঁদের বাড়ির ছাদে পতাকা তোলা শুরু করেছেন। এবং হোয়াটসঅ্যাপে তার ছবি রাজ্য নেতৃত্বের মাধ্যমে জাতীয় নেতৃত্ত্বকে পাঠানো শুরু হয়েছে। মাত্র কয়েক দিনের মধ্যে এক লক্ষ কর্মীর বাড়িতে পতাকা তোলার লক্ষ্যমাত্রা রয়েছে।